**Identificer dine kompetencer – hvad kan du?**

Første skridt er at lave en logisk oversigt over alt det, du kan: Alt det, du har lært og lavet. Tag udgangspunkt i dit CV og udbyg det markant, så det inkluderer alle fag på dit studie, dine projekter, alle arbejdsopgaver på dine job (studiejob, job, frivilligt arbejde), tillidshverv og hobbyer, du har dyrket.

Derefter skal du ud for hver arbejdsopgave stille dig selv spørgsmålet, hvilke kompetencer anvendte du i starten af opgaven, undervejs (også der, hvor der opstod konflikter), og hvilke anvendte du afslutningsvis? Notér også resultatet af opgaven – stort som småt.

Se eksempler i boksen.

|  |  |  |  |
| --- | --- | --- | --- |
| **Job/studie/hobby** | **Arbejdsopgave/fag** | **Resultat/succeshistorie** | **Anvendte kompetencer** |
| Speciale, Risikoanalyse af fødevarebårne kontaminanter | Målet var at identificere mulige risici forbundet med kontaminanter i fødevarer. Dette blev gjort med identificering af mulige farer og til slut håndtering af de reelle risici, der truede produktionen.  | Analyserede, at der var en risici i forhold til produktionsanlægget, hvilket efterfølgende blev løst og fulgt op med løbende kvalitetskontrol.  | FødevareproduktionRisikoanalyse og modelleringKvalitetskontrolFermenteringAnalyse af CCP’erDataindsamlingDatabehandlingQCLovgivning |
| Praktikophold i Tanzania | Opbygge infrastruktur i samarbejde med landsbyerne. Skulle tage højde for både vandtilgængelighed, konstruktioners tilpasning til varmen og lokale skikke. Indhente oplysninger om behov og udfordringer fra lokalbefolkningen | Fik opbygget et vejsystem, som gjorde det lettere for de lokale at hente vand i tørkeperioder. Dette medførte også en anerkendelse fra den lokale borgmester.  | Kommunikation med lokale myndighederKonstruktionskendskabViden om spildevand samt lokale vandforholdKloakering Projektering af vejeViden om forskellige cementtyperSamarbejde med lokalbefolkningenTrafikanalyserInterkulturel forståelseInternational erfaringByudvikling |
| Instruktor: Grundlæggende statik og styrkelære | Få videreformidlet det faglige stof både via oplæg for hele holdet og i én til én undervisning.  | Det hold, jeg var tilknyttet, lå markant over karaktergennemsnittet for årgangen.  | FormidlingsevnerDybdegående viden om statik og styrkelæreFEM-kompetencer3D-CadIKT-værktøjerUndervisningsplanerLæreplaner |
| Tutor | Sørge for, at den nye årgang fik en god indsigt i både den faglige og sociale del af studiet. Være opmærksom på at alle studerende var en del af fællesskabet. Koordinerer events, holde oplæg samt finde sponsorer.  | Efter mange dages intens introforløb fik vi motiveret de nye studerende til stadig at tage aktiv del i sponsoroplæggene, så sponsorerne også fik en god oplevelse. Frafaldet på årgangen lå lavere end normalt og evalueringerne fra introprogrammet viste, at den gode start fik tvivlende studerende til at fortsætte. | KoordineringKommunikationEvent-planlægningKommunikation med mulige sponsorerKontrakter med sponsorerMotivation af andre |
| Kasserer, andelsforeningen | Indhentelse af tilbud til renovering af altaner og baggård, budgetlægning, indhentelse af tilladelser hos myndigheder | Den første entreprenør gik konkurs, men jeg fik hurtigt etableret kontakt med en ny, så projektet kun blev 5 mdr. forsinket. | ØkonomistyringKommunikation med myndigheder og advokaterOpdatering til andelshavereTræffe beslutninger i en presset situation |
| Rollespil | Game Master, hvilket medfører at holde styr på deltagere i alderen 7-53 år. Skabe spillene og historierne, der knyttes til disse.  | Der er kommet flere deltagere, mens jeg har været Game Master og nogle forældre fortæller mig, at deres børn har fået mere selvtillid. | OverblikHistoriefortællingEvent-planlægningSkovkendskabSkuespil”at lægge en overbevisende ork make-up” |

En sådan systematisk opsætning og gennemgang af dine kompetencer kan tage flere dage og fylde over 5 sider. Du skal måske genopfriske hukommelsen ved at tale med studiekammerater, læse din studieordning og tale med tidligere chefer og kollegaer. Du kan også researche på LinkedIn: Hvilke kompetencer har dem, der har samme baggrund som mig - og se relevante stillingsopslag igennem for faglige krav og få dem ført ind i din oversigt.

**Prioriter – hvad vil du?**

Du har nu en omfangsrig og måske uoverskuelig oversigt over dine faglige kompetencer – og sikkert også nogle sociale og personlige kompetencer. Næste skridt er at rangordne dine kompetencer. Det gør du ved at give dem stjerner på en skala fra 1-5 over, hvor vigtige de er i forhold til dit jobindhold eller gå mere drastisk til værks og lave en decideret prioriteret liste fra 1-100 (eller hvor mange kompetencer, du end har.)

**Hvordan bruger jeg min kompetenceprofil?**

Når du har identificeret og prioriteret dine kompetencer, så har du en profil over dine kompetencer. Formentlig er du blevet klogere på, hvad du kan og vil og kan dermed bedre tage styring over din karriere.

Hvis du er ledig, kan du bruge din kompetenceprofil til at søge job, der både rammer det, du kan og vil, og samtidig bruge den til at få en skarpere og mere målrettet jobsøgning. Som ekstra bonus har du i skemaet gode eksempler på dine resultater, som du kan fortælle om, når du er til jobsamtale.

Hvis du er i job, kan afklaringen være god at tage udgangspunkt i, når du til lønforhandlingen skal fremhæve dine resultater, og til MUS skal tale med din chef om, hvilke opgaver, du gerne vil have flere eller færre af. Hvis det ikke er muligt at få ændret jobindhold, så det matcher din kompetenceprofil bedre, skal du måske overveje om du skal søge nyt job. Hele arbejdslivet lærer du nyt og derfor er det en god idé, at du et par gange om året opdaterer din kompetenceprofil med nye arbejdsopgaver, resultater og kompetencer, så du er klar til næste MUS, lønsamtale eller jobskifte.